Diari Oficial de la Generalitat Valenciana


Sumari del DOGV 6702, del 30-01-2012 (2012/777)

RESOLUCIÓ de 25 de gener de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni entre el Ministeri d'Educació i la Generalitat per al finançament dels llibres i material didàctic i informàtic en els nivells obligatoris de l'ensenyança per al curs acadèmic 2011-2012.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6702

Data del DOGV
:   30-01-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/777


Data del document
:   25-01-2012

Organisme emissor
:   Conselleria de Presidència

Tipus de document
:   Resolució

RESOLUCIÓ de 25 de gener de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni entre el Ministeri d'Educació i la Generalitat per al finançament dels llibres i material didàctic i informàtic en els nivells obligatoris de l'ensenyança per al curs acadèmic 2011-2012. [2012/777]  
El Ministeri d'Educació i la Generalitat han subscrit, després de la tramitació prèvia reglamentària, el 14 de novembre de 2011, el conveni per al finançament dels llibres i material didàctic i informàtic en els nivells obligatoris de l'ensenyança per al curs acadèmic 2011-2012.  
  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0045/2012, i que figura com a annex d'esta resolució.  
  
València, 25 de gener de 2012.- La directora general del Secretariat del Consell i Relacions amb les Corts: Mª Teresa Lleó Alonso.  
  
Conveni entre el Ministeri d'Educació i la Conselleria d'Educació, Formació i Ocupació de la Generalitat de la Comunitat Valenciana per al finançament dels llibres i material didàctic i informàtic en els nivells obligatoris de l'ensenyança per al curs acadèmic 2011-2012.  
  
  
Madrid, 14 de novembre de 2011  
  
Intervenen  
D'una part, Ángel Gabilondo Pujol, ministre d'Educació, en virtut del Reial Decret 556/2009, de 7 d'abril, i fent ús de la competència establida en la disposició addicional tretzena de la Llei 30/ 1992, de 26 de novembre, de Règim Jurídic de les Administracions Públiques i del Procediment Administratiu Comú.  
D'una altra part, José Ciscar Bolufer, conseller d'Educació, Formació i Ocupació de la Generalitat de la Comunitat Valenciana, en virtut del Decret 6/2011, de 21 de juny i d'acord amb les atribucions que li atorga l'article 6 del Decret 5/2011, de 21 de juny, en nom i representació de la Generalitat, expressament facultat per a este acte per Acord del Consell de la Generalitat d'11 de novembre de 2011.  
  
Reconeixent-se que tenen capacitat per a subscriure el present conveni,  
  
Exposen  
Que l'article 149.1.1.a i 30.a de la Constitució Espanyola reserva a l'Estat la competència exclusiva sobre la regulació de les condicions bàsiques que garantisquen la igualtat de tots els espanyols en l'exercici dels drets i sobre les normes bàsiques per al desplegament de l'article 27 de la Constitució, a fi de garantir el compliment de les obligacions dels poders públics en esta matèria.  
Que l'Estatut d'Autonomia de la Comunitat Valenciana establix en l'article 53.1 que és de competència exclusiva de la Generalitat la regulació i administració de l'ensenyança en tota la seua extensió, nivells i graus, modalitats i especialitats, sense perjuí del que disposen l'article 27 de la Constitució i les lleis orgàniques que, d'acord amb l'apartat 1 de l'article 81 d'aquella, el despleguen, de les facultats que atribuïx a l'Estat el número 30 de l'apartat 1 de l'article 149 de la Constitució Espanyola i de l'alta inspecció necessària per al seu compliment i garantia.  
Que ambdós parts coincidixen en l'objectiu de col·laborar en la gratuïtat dels llibres de text i el material didàctic i informàtic amb les famílies dels alumnes matriculats en centres sostinguts amb fons públics en els nivells obligatoris de l'ensenyança.  
El present conveni està exempt de la notificació a la Comissió Europea a què es referix l'article 9 de la Llei 38/2003, de 17 de novembre, General de Subvencions, per no ser-li aplicable l'article 107 apartat 1 del Tractat CE, en la mesura que no afecta els intercanvis comercials entre els estats membres.  
Conseqüentment amb tot el que s'ha exposat anteriorment, el Ministeri d'Educació i la Conselleria d'Educació, Formació i Ocupació de la Generalitat, amb l'aprovació prèvia de la Comissió Delegada del Govern per a Política Autonòmica, subscriuen el present conveni per al curs acadèmic 2011-2012, d'acord amb les següents  
  
Clàusules  
  
Primera. Objecte del conveni  
Constituïx l'objecte del present conveni l'establiment dels mecanismes de cooperació necessaris entre el Ministeri d'Educació i la Conselleria d'Educació, Formació i Ocupació de la Generalitat, a fi de col·laborar amb les famílies en el finançament dels llibres de text i del material didàctic i informàtic destinat als alumnes matriculats en el curs acadèmic 2011-2012, en els nivells obligatoris de l'ensenyança en centres de la Comunitat Valenciana sostinguts amb fons públics.  
  
  
Segona. Sistema de finançament dels llibres de text i el material didàctic i informàtic  
1. Per a col·laborar en el finançament de la gratuïtat dels llibres de text i material didàctic i informàtic per a alumnes matriculats, en el curs 2011-2012, en qualsevol curs d'Educació Primària i d'ajudes per a alumnes matriculats en qualsevol curs d'Educació Secundària Obligatòria en centres de la Comunitat Valenciana sostinguts amb fons públics, el Ministeri d'Educació lliurarà a la Generalitat la quantitat de 7.458.066,00 euros amb càrrec al crèdit 16.40.809V.123.34 dels Pressupostos Generals de l'Estat per a l'exercici 2011. La Conselleria d'Educació, Formació i Ocupació de la Generalitat destinarà este import necessàriament a l'adquisició de llibres de text i material didàctic i informàtic. El lliurament s'efectuarà immediatament després de la firma del present conveni i, en tot cas, abans del 15 de desembre de 2011. En el termini de tres mesos des de la seua recepció, la Generalitat justificarà que ha destinat la mencionada quantitat a la finalitat que s'establix en el present conveni, així com que els llibres de text i el material didàctic i informàtic han sigut adquirits en establiments del sector.  
  
2. La difusió en qualsevol àmbit del programa d'ajudes per a llibres de text i material didàctic i informàtic farà constar la participació del Ministeri d'Educació. Concretament, les publicacions i notificacions efectuades per qualsevol mitjà contindran el logo institucional del Ministeri d'Educació.  
  
Tercera. Estadístiques  
La Conselleria d'Educació, Formació i Ocupació de la Generalitat de la Comunitat Valenciana facilitarà al Ministeri d'Educació totes les dades necessàries per al seguiment i avaluació del programa, així com per a l'elaboració de les estadístiques per a fins estatals.  
  
Quarta. Comissió de seguiment  
1. A fi de realitzar el seguiment, la interpretació i el compliment del present conveni, ambdós parts convenen la constitució d'una comissió mixta paritària, composta de sis membres, tres dels quals seran designats per la Conselleria d'Educació, Formació i Ocupació, dos pel Ministeri d'Educació i un per la Delegació del Govern en la Comunitat Valenciana, que actuarà en representació de la delegació del govern de la dita comunitat.  
2. La comissió de seguiment es reunirà, almenys, una vegada en el curs 2011-2012, o quan una de les parts ho sol·licite.  
  
Quinta. Vigència  
El present conveni produirà efectes des de l'endemà de ser subscrit i tindrà vigència durant el curs acadèmic 2011-2012.  
Podrà ser prorrogat per a anys successius a petició expressa de les parts.  
En cas de pròrroga, s'incorporarà un annex en què s'especificaran les aportacions per al curs acadèmic corresponent. Este annex haurà de ser aprovat per la Comissió Delegada del Govern per a Política Autonòmica i pel Consell de la Generalitat.  
  
Sexta. Causes d'extinció  
El present conveni podrà resoldre's per qualsevol de les causes següents:  
1. Mutu acord exprés entre les parts.   
2. Incompliment o irregularitats greus en l'execució del present conveni, amb la denúncia prèvia de les parts.  
3. Per qualsevol altra causa establida en la legislació vigent.  
  
Sèptima. Naturalesa jurídica  
El present conveni té naturalesa administrativa, i queda fora de l'àmbit d'aplicació de la Llei 30/2007, de 30 d'octubre, de Contractes del Sector Públic, de conformitat amb el seu article 4.1 c), sense perjuí que els seus principis siguen aplicables per a la resolució dels dubtes o llacunes que pogueren plantejar-se en l'aplicació del conveni. En tot cas, les controvèrsies que puguen sorgir sobre la interpretació, modificació, execució, resolució i efectes que puguen derivar-se del present conveni es resoldran entre les parts, que esgotaran totes les formes possibles de conciliació per a arribar a una solució amistosa.  
  
Si no n'hi ha, els òrgans jurisdiccionals de l'orde contenciós administratiu seran competents per a conéixer de les qüestions litigioses que puguen sorgir.  
  
I en prova de conformitat, es firma este conveni en el lloc i la data abans indicats.  
  
Pel Ministeri d'Educació,  
El ministre d'Educació: Ángel Gabilondo Pujol.  
  
Per la Conselleria d'Educació, Formació i Ocupació de la Generalitat de la Comunitat Valenciana,  
El conseller d'Educació, Formació i Ocupació: José Ciscar Bolufer.